Vom 10. Joarhundat bis zum Reichsdeputationshauptschluß anno 1803 hod Aschaffenburg zum Mainza Kurfiarschtndum ghert und wor damois de Zwoatresidenz vo de Mainza Erzbischef. As Territorium vom Erzstift Mainz wor im gsamten Middloita und in da Frian Neizeit stork fragmentiad. Da greßte zammahängande Tei („Oberes Erzstift“) wor um Aschaffenburg herum im Bereich vom heit so gnenndn Bayerischen Untermain. Deshoib wor de Stod a bedeitenda Vawoitungssitz und oft aa da Aufenthoitsort vo de Erzbischefe und Kurfiarschtn. Anno 975 is mitm Bau vo da Stiftskira St. Peter, spada St. Peter und Alexander, ogfanga worn. 989 hod da Erzbischof vo Mainz, da Willigis, a Hoizbruck iban Main baun lossn. Um 1122 is de Siedlung vom Erzbischof Adalbert I. vo Saarbrücken befestigt worn. 1144 hod Aschaffenburg as Marktrecht kriagt und 1161 de Stodrechte.